次王尚書韻呈石湖
作者：陳造
朝代：宋

paragraphs: 聖經三百篇，凜凜詩鼻祖。
日月懸太空，不作雕篆語。
可學不可議，仲尼親去取。
變爲屈宋騷，刻畫已愧古。
曹劉驥騄騁，沈鮑鴻鵠舉。
并稱五字雄，繩墨蓋陵武。
甫白壁萬仞，眎彼柳樊圃。
又如曹邾鄭，屏息從晉楚。
黄陳嗣前作，風壑嘯兩虎。
公生四子後，相望心相與。
溟渤無棄流，酸鹹或登俎。
取源自聖經，長袖固善舞。
清篇神所護，近句誰先睹。
鄉來儀朝行，拱揖尊帝宇。
出使辭氣振，前席情素吐。
非公任安危，衮闕幾不補。
歸來將詩壇，越笴傅之羽。
陳黄伯仲爾，胡復用心苦。
學力我枯涸，進冀濡教雨。
首肯公不疑，更用詢季主。